  Майя Бывальцева Удмуртиысь 25 бадӟым предприятиосысь 600-лэсь трос адями каръёсысь ужась коллективъёслэн 9-тӥ гужем спартакиадаязы пыриськоз. Ӵошатсконъёс 31-тӥ куартолэзьысен 2-тӥ инвожоозь Глазкарын ортчозы. Со сярысь элькунысь Физкультурая, спортъя но егитъёсын ужан политикая министерстволэн пресс-службаез ивортэ. Ӵошатсконъёслэн радлыказы: волейбол, дартс, баскетбол, капчи атлетика, ӝӧквыл теннис, уян, шахматэн шудон, гира ӝутъян, гозы кыскан, семьяослэн вожвылъяськонзы. Спартакиадалэн радлыказ нырысьсэ аквалтонэз пыртӥзы. Воргоронъёс 300 метрез уяса но 1,5 иськемез бызьыса ортчозы, нылкышноос 200 метре уялозы но 1 иськеме бызёзы Вормисьёсты кык группаын пусъёзы: 1 сюрслэсь трос ужасьёсын предприятиос пӧлын но 1 сюрслэсь ӧжыт ужасьёсын предприятиос пӧлын. Улосвыл спартакиадалы йылпумъянъёсъя Удмуртилэсь огъяросси ӵошатсконъёсы командазэ люкалозы, соос куарусёнэ Тамбовын ортчозы. Спартакиадаез усьтон ужрад 31-тӥ куартолэзе «Прогресс» стадионын 17 часын кутскоз. ВАТСАН Удмуртиысь каръёсысь ужась коллективъёслэн спартакиадаязы элькунысь 5 кар округъёсын улӥсьёс пырисько. Гужем ӵошатсконъёс 2003-тӥ арысен ортчытъясько, толалтэ – 2011-тӥ арысен. Озьы гужем спартакиада 8 пол радъяськылӥз ни, толалтэ – 4 пол. Ар ӵоже яке гужем, яке тол спартакиадаос ортчытъясько. Ӵошатсконъёс быдэс ар ӵоже кыстӥсько: предприятиосын, собере муниципал кылдытэтъёсын но элькун финал. Вань люкетъёсы оглом 10 сюрслэсь трос адями пыриське. Тодэ вайытом, гурт ёросъёсысь спортсменъёслэн XXVIII элькун гужем шудонъёссы туэ Сьӧлта ёросын ортчозы.    Тегъёс: Спорт Удмуртия Глазкар ужасьёс Спартакиада  